
РЕПУБЛИКА БЪЛГАРИЯ
Министър на земеделието и храните


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
ОТ Д-Р ГЕОРГИ ТАХОВ – МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Постановление на Министерския съвет за приемане на Наредба за условията и реда за извършване на научна оценка на риска по хранителната верига 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за приемане на Наредба за условията и реда за извършване на научна оценка на риска по хранителната верига.

Причини, които налагат приемането на акта
Центърът за оценка на риска по хранителната верига (ЦОРХВ) извършва научна оценка на риска чрез независим, прозрачен и безпристрастен анализ на научна информация по проблеми, които пряко или косвено засягат здравето на животните и растенията, растителните продукти и растителния репродуктивен материал и безопасността на храните и фуражите. Оценката на риска по хранителната верига е научнообоснован процес съгласно Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните и се извършва при условия и по ред, определени с наредба на Министерския съвет съгласно чл. 3, ал. 2 от Закона за Центъра за оценка на риска по хранителната верига. 
В изпълнение на законовата разпоредба, е необходимо Министерския съвет да приеме наредба, за да може ясно да се определят всички процедури и стъпки в процеса по оценката на риска: начинът, по който се възлага извършването на научна оценка на риска (от външни възложители или такива от системата на Министерство на земеделието и храните или от Министерство на здравеопазването) и съответното заплащане на такса; как се предоставя изготвената научна оценка на заявителя; знанията и квалификацията на екипа, който ще извършва оценката на риска, начините на привличане на външни експерти към екипа, събирането на необходимата информация за оценка на риска и съхраняването на досие за всяка изготвена оценка.

Цели
Да се уреди процесът на анализ на научна информация по проблеми, които пряко или косвено засягат здравето на животните и растенията, растителните продукти и растителния репродуктивен материал и безопасността на храните и фуражите.

Очаквани резултати от прилагането на акта
Уреждане на всички етапи от процедурата по извършване на оценка на риска от възлагането до изготвянето на окончателната оценка.
По-голяма яснота при възлагане на оценка на риска за заявителите. 
По-добра оперативност при изготвяне на оценка на риска за експертите на ЦОРХВ. 
Потенциалните икономически, социални и екологични положителни въздействия върху заинтересованите страни са свързани със създаване на условия за:
- по-голяма яснота при възлагане на оценка на риска за заявителите,
- по-добра оперативност при изготвяне на оценка на риска за експертите на ЦОРХВ;
- хармонизиран подход при събиране на необходимата научна информация при оценката на риска по хранителната верига.

Финансови и други средства, необходими за прилагането на новата уредба
Средно годишно в ЦОРХВ се получават заявления за извършване на 1-2, по-рядко до 3 оценки на риска, като трудно може да се предвиди честотата, с която ще постъпват, но от практиката до тук може да се определи, че средното постъпление в бюджета на годишна база ще бъде между 2800 лв. и 5600 лв.

За приемането на проекта на акт не са необходими допълнителни разходи/трансфери и други плащания по бюджета на Министерството на земеделието и храните. 
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
С проекта на наредба не се транспонират актове на институции на Европейския съюз, поради което не е изготвена и представена таблица за съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на постановление, наредба и доклад (мотиви), частичната предварителна оценка на въздействието и становището на дирекция „Модернизация на администрацията“ в Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища от 30 дни.
В съответствие с изискванията на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет е съгласуван по реда на 
чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерския съвет да приеме предложения проект на Постановление за приемане на Наредба за условията и реда за извършване на научна оценка на риска по хранителната верига.

	Приложения: 
	1. Проект на Постановление на Министерския съвет;
2. Проект на Наредба за условията и реда за извършване на научна оценка на риска по хранителната верига;
3. Частична предварителна оценка на въздействието;
4. Становище на дирекция „Модернизация на администрацията“ в Министерския съвет;
5. Финансова обосновка;
6. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
7. Постъпили становища;
8. Справка за отразяване на постъпилите предложения и становища от обществената консултация, заедно с обосновка за неприетите предложения;
9. Постъпили становища и предложения от обществената консултация;
10. Проект на съобщение за средствата за масово осведомяване. 





Д-Р ГЕОРГИ ТАХОВ
Министър

